《次韵原博宾之舜咨鸣治赐宴联句 其二》
明代·程敏政

晓殿晴光覆四筵，坐中人是谪来仙。銮回阁道旌幢半，骑列句陈甲胄千。

棫朴愿歌周代雅，柏梁谁续汉庭联。龙颜共喜春先上，旰食忧勤记往年。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。